Lento-onnettomuus

Lento-onnettomuus on lentokoneen tai muun ilma-aluksen vakava vaurioituminen, johon voi liittyä henkilövahinkoja. Lento-onnettomuuden syynä on lentoturvallisuuden ylläpitämisen epäonnistuminen.

Lento-onnettomuus voi olla seurausta muun muassa inhimillisestä tai teknisestä virheestä, säästä, sabotaasista tai terrori-iskusta.

Matkustajaturvallisuus 
Yleisesti lentokonevalmistajien ja lentoyhtiöiden mukaan kaikki paikat ovat yhtä turvallisia.

Eräissä tutkimuksissa on kuitenkin huomattu, että koneen etuosaan kohdistuu maahansyöksyssä suurimmat G-voimat, jolloin penkkirivit voivat repeytyä täysin irti koneen rungosta. Koneen takaosassa G-voima laski puoleen. Koneen keskiosassa lentopetrolin syttyminen palamaan on puolestaan koitunut monien lento-onnettomuudessa osallisina olleiden matkustajien kuolemaksi.

Syyt lento-onnettomuuksiin
Planecrashinfon 2 147 lento-onnettomuutta vuosilta 1950–2004 sisältävän internet-sivuston mukaan lento-onnettomuuksien syyt jakautuvat seuraavasti:

 37 %: lentäjän virhe
 33 %: syy on jäänyt epäselväksi tai on mahdoton määrittää
 13 %: tekninen vika
 7 %: sää
 5 %: sabotaasi (pommi, kaappaus, alasampuminen)
 4 %: muu inhimillinen virhe (lennonjohdon virhe, virhe koneen lastauksessa, huolimattomuus koneen kunnossapidossa ym.)
 1 %: muu syy

Tutkimuksessa ei ollut mukana sotilasilmailun, yleisilmailun ja tilauslentojen onnettomuuksia.

Yhdysvalloissa tapahtui vuonna 2004 kaikkiaan 340 kuolemaan johtanutta yleisilmailun onnettomuutta, jotka tapahtuivat eri lennon vaiheissa seuraavasti:
 Törmäys maahan: 10 kappaletta näkölento-olosuhteissa (29 kpl mittarilento-olosuhteissa)
 Lähestyminen ja laskeutuminen: 42 kappaletta (24 kpl)
 Liikehdintä: 48 kappaletta (2 kpl)
 Vaakalento: 34 kappaletta (25 kpl)
 Lentoonlähtö: 49 kappaletta (9 kpl)

NASAn tutkimuksen mukaan vuosina 1988–2011 siviililentokoneiden moottoreissa on tropiikissa esiintynyt ainakin 150 kertaa suihkumoottorin sammuminen lennon aikana sinne kertyneen jään vuoksi enimmillään 41 000 jalan (12,5 km) lentokorkeudessa. Monissa tapauksissa lentäjä on joko saanut moottorin uudelleen käyntiin tai tehnyt onnistuneen pakkolaskun, mutta osa tapauksista on johtanut koneen vaurioitumiseen tai tuhoon.

Huomattavia lento-onnettomuuksia

  15. kesäkuuta 1785: Jean-François Pilâtre de Rozier ja Pierre Romain kuolivat ensimmäisessä lento-onnettomuudessa Wimillen lähellä Pohjois-Ranskassa vety- ja kuumailmapallon yhdistelmän syöksyessä maahan.
   6. toukokuuta 1937: Ilmalaiva LZ 129 Hindenburg tuhoutui laskeutuessaan merivoimien lentokentälle New Jerseyssä.
  2. toukokuuta 1953: De Havilland Cometin, maailman ensimmäisen suihkumatkustajakoneen onnettomuus heti lentoonlähdön jälkeen Kalkutan lentokentältä.
  5. toukokuuta 1972: Alitalian lento 112 iskeytyi Montagna Longalle pian lähdettyään Palermosta.
   13. lokakuuta 1972: Uruguayn ilmavoimien lento 571: Kone törmäsi vuorenhuippuun Andeilla ollessaan matkalla Chilen Santiagoon. 29 ihmistä kuoli ja 16 selvisi hengissä, ja eloonjääneiden oli turvauduttava ihmissyöntiin pysyäkseen elossa.
    23. maaliskuuta 1974: Turkish Airlines lento 981: Kone oli juuri noussut Pariisin Orlyn lentoasemalta määränpäänä Lontoon Heathrow’n lentoasema, kun se syöksyi maahan Ermenonvillen metsään. 346 matkustajaa sai surmansa. Tämä on yksi historian pahimpia lento-onnettomuuksia.
    27. maaliskuuta 1977: Suuronnettomuudessa Teneriffalla kaksi Boeing 747 -konetta törmäsi toisiinsa Los Rodeosin lentoasemalla Kanariansaarilla. Onnettomuudessa kuoli 583 ihmistä, ja se on edelleen ilmailuhistorian pahin lento-onnettomuus.
  VASP:n lento 168 8. kesäkuuta 1982: Rio de Janeirosta Fortalezaan matkalla ollut lentokone törmäsi laskeutumis­vaiheessaan maastoon.
   1. syyskuuta 1983: Korean Airin lento 007: Neuvostoliittolainen hävittäjä ampui Boeing 747 -koneen alas Japanin meren yläpuolella. Kaikki koneen 269 matkustajaa ja miehistön jäsentä kuolivat. Kone oli matkalla New Yorkista Anchoragen kautta Souliin.
     23. kesäkuuta 1985: Air Indian lento 182 syöksyi maahan Irlannin ilmatilassa Babbar Khalsa -terroristijärjestön asettaman pommin räjähdettyä koneen lastiruumassa. Kone oli matkalla Torontosta Montrealin ja Lontoon kautta Delhiin ja Bombayhin.
  12. elokuuta 1985: Japan Airlinesin lento 123: Boeing 747 -kone törmäsi vuoreen koneen matkustamon paineistuksen hävittyä äkillisesti 30 minuuttia aiemmin. Paineistuksen purkautuminen aiheutti muun muassa koneen peräsimen irtoamisen ja lähes kaikkien koneen ohjaamiseen tarvittavien järjestelmien romahduksen. Ilmailuhistorian pahimmassa yhden lentokoneen onnettomuudessa 520 ihmistä kuoli.
  28. huhtikuuta 1988: Aloha Airlinesin lento 243: lentokoneessa tapahtui paineräjähdys, sen runko vaurioitui. Yksi henkilö kuoli, 65 loukkaantui.
  28. elokuuta 1988 Ramsteinin lentonäytösonnettomuus tapahtui Ramsteinin lento­tuki­kohdassa pidetyssä ilmailu­näytöksessä. Kaksi lento­konetta törmäsi toisiinsa ja putosi yleisön sekaan, 70 henkilöä sai surmansa.
   21. joulukuuta 1988: Pan Amin lennolla 103 ollut Boeing 747 räjähti ja putosi terrori-iskun seurauksena Lockerbien kylään Skotlannissa. 270 henkilöä kuoli. Kone oli matkalla New Yorkiin.
  19. heinäkuuta 1989: United Airlinesin lento 232: moottori rikkoutui ja hydrauliikkajohdot katkesivat, minkä jälkeen lentokone teki pakkolaskun suurella nopeudella, 111 matkustajaa kuoli, 172 loukkaantui.
  3. syyskuuta 1989: Varigin lento 254 putosi viidakkoon ja jäi päiviksi sinne, jolloin 12 ihmistä kuoli. Miehistö navigoi väärin uuden nelinumeroisen suuntimamerkinnän takia.
  19. syyskuuta 1990: UTA 772: Libyan tiedustelupalvelun asettama pommi räjäytti Brazzavillestä Pariisin menossa olevan koneen sen ollessa Nigerin ilmatilassa. Turmassa kuolivat koneen kaikki 156 matkustajaa ja 15 miehistön jäsentä.
  2. lokakuuta 1990: Guangzhou Baiyunin lentokonetörmäys, kaapattu Xiamen Airlinesin kone törmäsi China Southwest Airlinesin koneeseen.
  26. heinäkuuta 1993: Asiana Airlinesin lento 733, Boeing 737-kone yritti laskeutua huonossa säässä ja kolmannella yrittämällä törmäsi vuoreen.
    12. marraskuuta 1996: Charkhi Dadrin lento-onnettomuus: Intiassa Indira Gandhin lentoasemalle laskeutumassa ollut Kazakstan Airlinesin lento 1907 törmäsi nousussa olleeseen Saudi Arabian Airlinesin lentoon SV763. 349 ihmistä kuoli, ja kyseessä on historian kolmanneksi pahin lento-onnettomuus. 
   2. syyskuuta 1998: Swissairin lento 111 tuhoutui ohjaamon tulipalon vuoksi tunti lähdön jälkeen lennolla New Yorkista Geneveen.
  16. heinäkuuta 1999: John F. Kennedy jr. putosi mereen yksityiskoneellaan kahden sukulaisensa kanssa menetettyään tilantajun koneessaan. Kaikki 3 kuolivat.
   31. tammikuuta 2000: Alaska Airlinesin lento 261 syöksyi Tyyneen valtamereen Kalifornian edustalla. Kone oli matkalla Meksikon Puerto Vallartasta San Franciscoon.
   25. heinäkuuta 2000: Air Francen lento 4590 Concorde-koneella Pariisista New Yorkiin tuhoutui pian nousun jälkeen. 113 ihmistä sai surmansa, mukaan lukien maassa olleet.
  11. syyskuuta 2001: Neljä lentokonekaappausta Yhdysvaltain itärannikolla, jotka johtivat lähes 3 000 ihmisen kuolemaan koneissa ja törmäyksissä World Trade Centerin kaksoistorneihin ja Pentagoniin.
    8. lokakuuta 2001: Linaten lentoasemalla Italiassa SAS:n lento SK686 törmäsi lähtökiidon aikana kiitotielle harhautuneeseen saksalaiseen yksityiskoneeseen. SAS:n kone vaurioitui ja törmäsi lopulta rakennukseen. Molemmissa koneissa kaikki henkilöt saivat surmansa, heistä kuusi oli suomalaisia. Lentokentän opasteet todettiin puutteellisiksi, ja maatutka oli epäkunnossa.
  5. syyskuuta 2005: Mandala Airlinesin lennolla 91 ollut Boeing 737-200 -kone putosi mereen rajussa myrskyssä Medanissa, Indonesiassa.
  6. joulukuuta 2005: Iranin ilmavoimien C130-kone törmäsi asuinrakennukseen Teheranissa. 116 henkilöä kuoli, 90 loukkaantui.
  Gol Transportes Aéreosin lento 1907 29. syyskuuta 2006: Manauksesta lähtenyt reitti­lento­kone katosi tutkasta, törmäsi toden­näköisesti ilmassa liike­suihku­koneeseen
  TAM Linhas Aéreasin lento 3054 17. heinäkuuta 2007: matkustaja­lento­kone PR-MBK tuhoutui laskeutuessaan sateen kastelemalle Congonhas-São Paulon kansain­väliselle lento­asemalle.
   1. kesäkuuta 2009: Air Francen lento 447 Airbus A330-200-koneella lentäjän tekemän inhimillisen virheen syystä kone syöksyi mereen. 228 ihmistä kuoli. Kone oli matkalla Rio de Janeirosta Pariisiin.
   15. kesäkuuta 2009: Caspian Airlinesin lento 7908: kone putosi maahan 15 minuuttia nousun jälkeen, kaikki matkustajat ja miehistön jäsenet kuolivat. Kone oli matkalla Teheranista Jerevaniin.
   10. huhtikuuta 2010: Puolasta noussut Tupolev Tu-154M -kone putosi yrittäessään laskeutua Venäjälle Smolenskin sotilaslentokentälle. Koneessa oli 96 ihmistä ja kaikki kuolivat. Suurin osa matkustajista oli puolalaisia korkeita viranomaisia, mukaan lukien maan presidentti Lech Kaczyński.
   7. syyskuuta 2011: Lähes koko lennolla ollut Lokomotiv Jaroslavl -jääkiekkojoukkue sai surmansa Jakovlev Jak-42 -tyyppisen lentokoneen maahansyöksyssä vähän nousun jälkeen Venäjällä. Joukkue oli matkalla Valko-Venäjän pääkaupunkiin Minskiin. Onnettomuudessa kuoli kaikkiaan 44 ihmistä. Presidentti Dmitri Medvedev kävi onnettomuuspaikalla seuraavana päivänä ja vaati Venäjällä toimivien lentoyhtiöiden määrän supistamista lento-onnettomuuksien vähentämiseksi.
   8. maaliskuuta 2014: Malaysia Airlinesin lento 370 Kuala Lumpurista Pekingiin syöksyi todennäköisesti mereen. Koneessa oli oletettavasti 239 ihmistä, ja he kaikki saivat surmansa.
    17. heinäkuuta 2014: Malaysia Airlinesin lento 17 Amsterdamista Kuala Lumpuriin syöksyi maahan sen jälkeen, kun venäläismielisten separatistien ohjus osui siihen Itä-Ukrainassa. Kaikki koneessa olleet 298 ihmistä kuolivat.
    24. maaliskuuta 2015: Germanwingsin lento 9525 Barcelonasta Düsseldorfiin ajettiin vuoreen Ranskan Alpeilla, kun perämies lukitsi itsensä koneen ohjaamoon. Kaikki koneessa olleet 150 ihmistä kuolivat.
   31. lokakuuta 2015: Kolavian lento 9268 syöksyi maahan Siinain niemimaalla pian lähtönsä jälkeen, kun koneessa räjähti Isisin pommi. Kaikki koneessa olleet 224 ihmistä kuolivat. Kone oli matkalla Sharm el-Sheikhistä Pietariin.
  11. huhtikuuta 2018: Algerian ilmavoimien Iljušin Il-76 -kuljetuskone syöksyi maahan Boufarikin lähistöllä, ja kaikki koneessa olleet 257 ihmistä saivat surmansa.

Lento-onnettomuudet Suomessa
 Kalevan pudotus vuonna 1940
 Koivulahden lentoturma vuonna 1961
 Maarianhaminan lentoturma vuonna 1963
 Rissalan lentoturma vuonna 1978
 Ilmajoen lento-onnettomuus vuonna 1988
 Copterlinen onnettomuus 2005
 Jämijärven lento-onnettomuus 2014

Katso myös
 Luettelo Suomen ilmavoimien lento-onnettomuuksista (1918–2013)
 Luettelo Suomen siviili-ilmailun lento-onnettomuuksista
 Air Crash Investigations
Luettelo pahimmista lento-onnettomuuksista

Lähteet

Aiheesta muualla
 Onnettomuustutkintakeskus, Ilmailu 
 Aviation Safety Network
 Airdisaster.com 
 Yhdysvaltalainen lento-onnettomuustietokanta v. 1920-
 Ultrakeveiden lentokoneiden onnettomuudet Suomessa, Onnettomuustutkimuskeskus, 2010

Seulonnan keskeiset artikkelit